stanford-oval/wikipedia huggingface dataset:
Sehnsucht (אלבום של רמשטיין)

Sehnsucht (בתרגום חופשי לעברית: "תשוקה", "געגוע") הוא אלבום האולפן השני של להקת ה-NDH הגרמנית רמשטיין. האלבום יצא לאור ב-22 באוגוסט 1997.
זהו האלבום היחיד עד כה שהוא כולו בשפה הגרמנית אשר קיבל תואר פלטינה מה-RIAA בארצות הברית. כמו כן, הגיע האלבום למקום הראשון במצעדי המוזיקה באוסטריה ובגרמניה.
ב-2020, נכנס האלבום לרשימת "אלבומי המטאל הטובים ביותר של 1997" מטעם מגזין המטאל Metal Hammer.
על עטיפת האלבום מופיע טיל לינדמן, סולן הלהקה, כשלפניו מחוברים כלי ניתוח שונים. עטיפת האלבום עוצבה על ידי האמן האוסטרי גוטפריד הלנוויין, ומזכירה במידת מה את עטיפת האלבום Blackout של הסקורפיונס, אף היא עוצבה על ידי הלנוויין.
רשימת רצועות

כל שירי האלבום נכתבו והולחנו על ידי רמשטיין, פרט ל"Sehnsucht" שנכתב בשיתוף עם להקת Orgasm Death Gimmick, ול"Tier" שנכתב בשיתוף עם יורגן אנגלר.
| מס' | שם | משך |
| --- | --- | --- |
| 1. | Sehnsucht  | 4:04 |
| 2. | Engel  | 4:24 |
| 3. | Tier  | 3:46 |
| 4. | Bestrafe mich  | 3:36 |
| 5. | Du hast  | 3:54 |
| 6. | Bück dich  | 3:21 |
| 7. | Spiel mit mir  | 4:45 |
| 8. | Klavier  | 4:22 |
| 9. | Alter Mann  | 4:22 |
| 10. | Eifersucht  | 3:35 |
| 11. | Küss mich (Fellfrosch)  | 3:30 |
| משך כולל: | משך כולל: | 43:43 |
מיקומי שיא

|   ‏‏‏  מצעדים ודירוגים (1997–1998)> מדינה |   ‏‏‏  מצעדים ודירוגים (1997–1998)> מצעד |   ‏‏‏  מצעדים ודירוגים (1997–1998)> מיקום שיא |
| --- | --- | --- |
|  אוסטריה | Ö3 אוסטריה טופ 40‏ | 1 |
|  אוסטרליה | מצעד האלבומים האוסטרלי | 25 |
|  ארצות הברית | בילבורד 200 | 45 |
|  גרמניה | GfK – טופ 100 | 1 |
|  הולנד | מצעד 100 האלבומים ההולנדיים | 28 |
|  ניו זילנד | המצעד הניו זילנדי הרשמי | 23 |
|  פינלנד | המצעדים הפיניים הרשמיים | 19 |
|  פלנדריה | אולטראטופ 50 | 50 |
|  צרפת | SNEP | 76 |
|  שוודיה | סוורייטופליסטן | 17 |
|  שווייץ | המצעד השווייצרי | 3 |
|   ‏‏‏  מצעדי סוף שנה (1997)> מדינה |   ‏‏‏  מצעדי סוף שנה (1997)> מצעד |   ‏‏‏  מצעדי סוף שנה (1997)> מיקום שיא |
| --- | --- | --- |
|  אוסטריה | Ö3 אוסטריה טופ 40‏ | 16 |
|  גרמניה | GfK – טופ 100 | 6 |
|  שווייץ | המצעד השווייצרי | 40 |
|   ‏‏‏  מצעדי סוף שנה (1998)> מדינה |   ‏‏‏  מצעדי סוף שנה (1998)> מצעד |   ‏‏‏  מצעדי סוף שנה (1998)> מיקום שיא |
| --- | --- | --- |
|  ארצות הברית | בילבורד 200 | 161 |
|  גרמניה | GfK – טופ 100 | 40 |
נתוני מכירות

| מקום | תארים | מכירות |
| --- | --- | --- |
| אוסטריה (IFPI Austria) | פלטינה | 50,000 |
| קנדה (Music Canada) | פלטינה | 100,000 |
| גרמניה (BVMI) | פלטינה | 500,000 |
| הולנד (NVPI) | זהב | 50,000 |
| פולין (ZPAV) | זהב | 50,000 |
| שווייץ (IFPI Switzerland) | פלטינה ×2 | 100,000 |
| בריטניה (BPI) | זהב | 100,000 |
| ארצות הברית (RIAA) | פלטינה | 1,000,000 |
הערות שוליים

↑  Metal Hammerpublished, The Top 10 best albums of 1997, loudersound, ‏2020-07-31 (באנגלית)
| --- | --- |
בקרת זהויות :  MusicBrainz release group: 2a323740-b615-35bc-9f58-1d2e6a5d9289
אגוסטינו בארבאריגו

אגוסטינו בארבאריגו (באיטלקית: Agostino Barbarigo;‏ 1420 לערך - 20 בספטמבר 1501) היה הדוכס ה-74 של ונציה. בארבאריגו כיהן כדוג'ה מאז מינויו, בשנת 1486, ועד פטירתו.
ביוגרפיה

אגוסטינו נבחר לתפקיד הדוג'ה לאחר פטירתו של קודמו, אחיו, מרקו בארבאריגו. שניהם יחד ידועים, בין היתר, בזכות קברם המפואר שנעשה על ידי אמן לא ידוע, אשר נקרא על שם היצירה - אמן תבליטי בארבאריגו.
בתקופת כהונתו, בשנת 1496 יזם אגוסטינו את הקמת הקואליציה של ערי איטליה במטרה להביא לנסיגת כוחותיו של שארל השמיני, מלך צרפת מאיטליה. נסיגה שהחלה בעקבות ניצחון האיטלקים קרב פורנובו.
בתקופת כהונתו השתלטה ונציה על שטחים ברומנה שבאטליה, וספחה את האי קפריסין.
בראשית שלטונו שמר על יחסים טובים עם סולטאן האימפריה העות'מאנית באיזיט השני, אולם היחסים התערערו החל משנת 1492 ומלחמה בין ונציה לבין האימפריה פרצה בשנת 1499 עת נאסרו הסוחרים הוונציאנים באיסטנבול וכוחות עות'מאנים פלשו מבוסניה לעבר דלמטיה וצרו על זארה. בקרב זונקיו נחל הצי הוונציאני תבוסה, ולפנטו עברה לשלטון העות'מאנים, ובמהרה גם מודונה וקורוני נכבשו. אובדן איים אלה אשר היוו תחנות עבור צי הסוחר הוונציאני בדרכו למזרח הים התיכון ולארצות המזרח התיכון פגעו בסחר הוונציאני.
לאחר ארבע שנות מלחמה, נחתם בשנת 1503 הסכם שלום, אשר אפשר לוונציה לשלוט בנַאפְפְּלִיוֹ שבמוראה, בפטרס ובמונמבסיה.
Sehet, welch eine Liebe hat uns der Vater erzeiget, רי"ב 64

Sehet, welch eine Liebe hat uns der Vater erzeiget (בעברית: ראו איזו אהבה גילה לנו האב), רי"ב 64, היא קנטטה שהלחין יוהאן סבסטיאן באך בהיותו בלייפציג. ביצועה הראשון היה ביום השלישי של חג המולד שחל ב-27 בדצמבר 1723.
רקע

באך עבד כנגן עוגב בעיר מילהאוזן בין 1707 ל-1708, אך שלח ידו גם בהלחנת קנטטות. לאחר מכן היה מלחין החצר של הדוכס בוויימאר מ-1708 עד 1717, וחיבר שם כ-20 קנטטות "דתיות" שנועדו לביצוע כחלק מתפילת יום ראשון בכנסייה. לאחר מכן עבר לעיר קטן, התמנה לקאפלמייסטר וחיבר שם מוזיקה בסגנון חופשי ולא דתי.
במאי 1723 התמנה באך לתפקיד מנצח המקהלה ואחראי על המוזיקה בכנסיות המרכזיות בלייפציג. הוא חי ופעל בעיר כ-27 שנים, עד מותו. שם כתב את רוב הקנטטות שלו: מתוך יותר מ-200 קנטטות שידוע עליהן כיום, פחות מ-40 נכתבו עד הגיעו ללייפציג וכל השאר נכתבו בעיר; בדומה לעבודתו בוויימאר, מטרתו הייתה להלחין קנטטה עבור כל מועד בשנה הליטורגית, כלומר ימי ראשון וחגים, תוך כמה שנים. עם זאת, בגלל העומס הגדול והקושי בהלחנת יצירות כה רבות, נהג מדי פעם לבצע שוב קנטטות ישנות שלו, לעיתים עם עריכות ושינויים קלים או הרחבות.
קנטטה זו הייתה העשרים וחמש שהלחין באך מאז החל למלא את תפקידו בלייפציג. הקנטטה הקודמת שהלחין היא רי"ב 40. הוא ביצע את הקנטטה שוב בסביבות שנת 1742.
ב-1868 הוציאה לאור חברת באך את הקנטטה לראשונה, בכרך 16 של פרסומיה.
מילים ומוזיקה

סדר הקריאה לאותו יום כולל פסוקים מהאיגרת אל העברים העוסקים בגדולתו של ישו ואת פתיחת הבשורה על-פי יוחנן. הלברית נכתבה על ידי מחבר לא ידוע והיא עוסקת ברעיון שהאהבה של האל מספיקה למאמין וכשהוא זוכה בה, אינו צריך עוד כלום מהעולם הזה. כמו בקנטטה הקודמת שביצע באך יום לפני כן, גם כאן יש שלושה כורלים, מספר נדיר יחסית לשאר הקנטטות שלו. החלק הראשון הוא ציטוט מאיגרת יוחנן הראשונה: "רְאוּ מַה־גָּדְלָה אַהֲבַת הָאָב אֲשֶׁר נָתַן לָנוּ לְהִקָּרֵא בְּנֵי הָאֱלֹהִים". החלק השני לקוח ממזמור חג המולד של מרטין לותר מ-1524. חלק 4 לקוח ממזמור של בלתזר קינדרמן (Balthasar Kindermann), משורר גרמני בן המאה ה-17. חלק 8 לקוח ממזמור של יוהאן פרנק (Johann Franck), משורר גרמני בן המאה ה-17גם הוא.
הקנטטה נועדה לביצוע על ידי סולני סופרן, אלט ובס בליווי מקהלה בת ארבעה קולות, קורנטו, שלושה טרומבונים, אבוב ד'אמורה, שני כינורות, ויולה ובאסו קונטינואו. לקנטטה 8 חלקים:
מקהלה: Sehet, welch eine Liebe hat uns der Vater erzeiget (ראו איזו אהבה גילה לנו האב)
כורל: Das hat er alles uns getan (כל זאת למעננו עשה)
רצ'יטטיב לאלט: Geh, Welt! behalte nur das Deine (לך, עולם! החזק בשלך)
כורל: Was frag ich nach der Welt (מדוע לנהות אחר העולם)
אריה לסופרן: Was die Welt (מה שהעולם)
רצ'יטטיב לבס: Der Himmel bleibet mir gewiss (השמיים בוודאות מחכים לי)
אריה לאלט: Von der Welt verlang ich nichts (מהעולם איני דורש דבר)
כורל: Gute Nacht, o Wesen (לילה טוב, הו יצור)
הקלטות

היצירה הוקלטה במלואה 18 פעמים בהקלטות מסחריות. בין המנצחים שביצעו את ההקלטות ניתן לציין את ניקולאוס הרנונקור (ב-1975), טון קופמן (ב-1998), מסאקי סוזוקי (ב-1999) וג'ון אליוט גרדינר (ב-2000).
הערות שוליים

↑  ביוגרפיה של באך באתר אוניברסיטת חרונינגן
↑  ביוגרפיה של באך באתר אוניברסיטת חרונינגן
↑  על קנטטות באך, עמוד 6
↑  על הקנטטה, עמוד 8
↑  רשימת פרסומי באך באתר IMSLP
↑  אל העבריים, א, 1-14
↑  יוחנן, א, 1-14
↑  איגרת יוחנן הראשונה, ג, 1
↑  רשימת ההקלטות באתר קנטטות באך
| --- | --- |
בקרת זהויות :  NLI: 987007576874605171  BnF: cb13909762s (data)  GND: 300007493  LCCN: n82163433  MusicBrainz work: c01040a1-72c7-4290-8a4c-d2c68ad9314d  VIAF: 177081613   WorldCat (עם VIAF): 177081613
אדוארד לוי

דיוקן של אדוארד לוי
אדוארד הירש לוי (באנגלית: Edward Hirsch Levi;‏ 26 ביוני 1911 – 7 במרץ 2000), היה משפטן יהודי-אמריקאי, נשיא אוניברסיטת שיקגו, נשיא האקדמיה האמריקאית לאמנויות ולמדעים, והתובע הכללי של ארצות הברית, ה-71 במספר. היהודי הראשון שכיהן בתפקיד זה. מונה על ידי נשיא ארצות הברית ג'רלד פורד.
שנותיו הראשונות והשכלתו

לוי נולד בשיקגו, אילינוי, למשפחת רבנים. הוא סיים לימודי תואר ראשון בקולג' של אוניברסיטת שיקגו ב-1932, ותואר ראשון במשפטים (J.D) בבית ספר למשפטים של אותה אוניברסיטה ב-1935. שנה לאחר מכן, הפך לפרופסור זוטר למשפטים בבית ספר למשפטים והיה לחבר באגודת עורכי הדין של אילינוי. הוא סיים דוקטורט במשפטים (J.S.D) באוניברסיטת ייל, היכן שגם כיהן כמרצה בכיר ב-1938.
חינוך וקריירה פוליטית

במהלך מלחמת העולם השנייה כיהן כעוזר מיוחד לתובע הכללי של ארצות הברית. ב-1945, חזר לבית הספר למשפטים של אוניברסיטת שיקגו ומונה לדיקן בית הספר ב-1950. באותה שנה עבד גם כיועץ ראשי לוועדת המשנה של ועדת המשפטים, לענייני מונופול. הוא התפטר מתפקידו כדיקן והתמנה לראש המכללה (provost) של האוניברסיטה ב-1962.
ב-1964 היה לחבר ב"הצוות המרכזי של הבית הלבן לענייני פנים", בין 7–1966 ב"כוח המשימה של הבית הלבן לענייני חינוך" ובין 70–1969 "כוח המשימה של הנשיא לענייני עדיפויות בחינוך".
ב-1968 מונה לנשיא אוניברסיטת שיקגו, עד שנת 1975. באותה שנה התמנה על ידי הנשיא ג'רלד פורד לתובע הכללי ה-71 של ארצות הברית.
במהלך כהונתו כתובע הכללי, הוא הוציא סט הנחיות (1976) להגבלת הפעילות של סוכנות ה-FBI. הנחיות אלו דרשו מה-FBI להוכיח דבר ביצוע פשע לפני כל שימוש בטכניקות של משטרה סודית כגון ציתותים או חדירה לבית ללא צו בית משפט. הנחיות אלו הוחלפו בהנחיות חדשות, ב-1983, בידי התובע הכללי של הנשיא רונלד רייגן, ויליאם פרנץ' סמית'. הוא גם הצליח לשכנע את הנשיא פורד למנות את עמיתו משיקגו, ג'ון פול סטיבנס כשופט בבית המשפט העליון.
קריירה מאוחרת

לאחר כהונתו כתובע הכללי של ארצות הברית, הוא שב ללמד בבית ספר למשפטים של האוניברסיטה והקולג' של שיקגו ובמקביל כיהן גם כמרצה אורח בבית הספר למשפטים של אוניברסיטת סטנפורד, בין השנים 8–1977.
לוי גם חיבר ספר בשם "מבוא להנמקה משפטית", אשר התפרסם לראשונה ב-1949 ונאומיו קובצו ב"נקודת מבט: שיחות על חינוך".
לוי גם היה לנאמן אוניברסיטת שיקגו ו"קרן מקארתור". כמו כן, היה ליושב ראש וחבר מועצה במועצה לחינוך משפטי למען אחריות מקצועית.
היה נשיא האקדמיה האמריקאית לאמנויות ולמדעים (1986 – 1989).
לוי נפטר בשיקגו, בגיל 88, עקב מחלת אלצהיימר, ב-7 במרץ 2000.
ללוי שלושה בנים, דייוויד, מייקל וג'ון. דייוויד הוא שופט פדרלי לשעבר ומכהן כעת כדיקן בית הספר למשפטים של אוניברסיטת דיוק.
Seed Productions

|  נתונים כלליים |
| --- | --- |
 מייסדים:  יו ג'קמן 
 תקופת הפעילות:  2005–הווה (כ־19 שנים) 
 ענפי תעשייה:  תעשיית הסרטים 
 
Seed Productions הייתה חברת הפקת סרטים שקשורה לפוקס המאה ה-20, שהוקמה על ידי השחקנים האוסטרלים יו ג'קמן ואשתו השחקנית והבמאית דבורה לי פורנס עם המפיק והשותף העסקי ג'ון פלרמו.
היסטוריה

מטה החברה היה ממוקם במתחם של חברת פוקס המאה ה-20 בסנצ'ורי סיטי שבלוס אנג'לס. המשרד האוסטרלי נפתח בשנת 2006 באולפני פוקס אוסטרליה בסידני.
הפרויקט הראשון שתכננה החברה היה "X-מן המקור: וולברין", סרט המפרט את מקורותיו של הדמות הבדיונית וולברין, שג'קמן גילם בסדרת סרטי אקס-מן. צילומי הסרט היו אמורים להתחיל מיד לאחר השלמת הסרט השלישי בסדרה, X-מן: המפלט האחרון, אך הצילומים בניו זילנד התעכבו עד ל-18 בינואר 2008‏. בינתיים הפיקה החברה את "הרשימה" (2008) בכיכובו של יואן מקגרגור, שלושה סרטים תיעודיים על קריקט בכיכובו של גאס וורלנד, ואת סדרת הטלוויזיה קצרת הימים "Viva Laughlin". ב-2010 החליט יו ג'קמן לפרק את החברה כדי להתרכז במשחק.
סרטים

הרשימה (2008)
X-מן המקור: וולברין (2009)
טלוויזיה

"An Aussie Goes Barmy" ‏(2006)
"Viva Laughlin" ‏(2007)
"An Aussie Goes Bolly" ‏(2008)
"An Aussie Goes Calypso" ‏(2008)
הערות שוליים

↑  Hugh Jackman sets up Australian camp, באתר ‏ninemsn‏,  16 באוגוסט 2006.
↑  Hugh's howling success - Film - Entertainment - smh.com.au
↑  http://www.tv3.co.nz/News/EntertainmentNews/Story/tabid/418/articleID/44401/cat/41/Default.aspx
↑  Hugh Jackman's Seed Productions Closes Up Shop
| --- | --- |
בקרת זהויות :  LCCN: n2008083875  VIAF: 146810367   WorldCat (עם VIAF): 146810367
STS-108

STS-108 הייתה המשימה של מעבורת החלל אנדוור לתחנת החלל הבין-לאומית. מטרתה העיקרית הייתה חידוש אספקה לתחנת החלל הבינלאומית והחלפת צוותים. היא שוגרה ממרכז החלל קנדי, פלורידה ב-5 בדצמבר 2001 ונחתה ב-17 בדצמבר.
צוות

מפקד משימה - ארצות הברית דומיניק גורי
טייס - ארצות הברית מארק קלי
מומחה משימה 1 - ארצות הברית לינדה גודווין
מומחה משימה 2 - ארצות הברית דניאל טאני
מומחה משימה 3 - רוסיה יורי אונופריינקו, מפקד משלחת קבועה מס' 4
מומחה משימה 4 - ארצות הברית קרל וולז, חבר משלחת קבועה מס' 4
מומחה משימה 5 - ארצות הברית דניאל בורש, חבר משלחת קבועה מס' 4
החליפו חברי משלחת קבועה מס' 3 בנחיתה:
- ארצות הברית פרנק קלברטסון, מפקד משלחת קבועה מס' 3
- רוסיה מיכאיל טיורין, חבר משלחת קבועה מס' 3
- רוסיה ולדימיר דז'ורוב, חבר משלחת קבועה מס' 3
צוות > צוות גיבוי

רוסיה גנאדי פדאלקה
ארצות הברית סטפן רובינסון
ארצות הברית מייקל פינק
תיאור המשימה

מטרתה העיקרית של STS-108 הייתה החלפת צוות תחנת החלל הבינלאומית והעברת אספקה תוך שימוש במודול לוגיסטי רב תכליתי Raffaello שנבנה באיטליה והעברה לתחנת החלל של משלחת מס' 4 לתחנת החלל הבין-לאומית.
השיגור תוכנן ל-29 בנובמבר 2001 אך נדחה במטרה לאפשר למשלחת מס' 3 להשלים תוכניות פעילות חוץ רכבית. ב-4 בדצמבר השיגור נדחה עקב תנאי מזג אוויר. המעבורת שוגרה בהצלחה מכן שיגור 39B במרכז החלל קנדי ב-5 בדצמבר והתחברה למודול "דסטיני" של תחנת החלל ב-7 בדצמבר. באותה עת תחנת החלל הייתה מאוכלסת במשלחת מס' 3.
עם המעבורת הגיע מודול לוגיסטי רב תכליתי Raffaello ובו כ-5.14 טון ציוד ומצרכים. בעזרת זרוע רובוטי של המעבורת מודול הוצא מתא המטען והוצמד למודול "יוניטי" של תחנת החלל. הדבר נתן אפשרות להתחיל בפינוי המודול מהציוד.
ב-10 בדצמבר לינדה גודווין ודנאיל טאני ביצעו פעילות חוץ רכבית במשך כ-4 שעות. בפעילות זו הותקן ציוד ששיפר שליטה של הצוות על פאנלים סולארים של תחנת החלל.
הצוותים פעלו בתחזוקת ציוד של תחנת החלל כולל החלפת ציוד פגום.
ב-13 בדצמבר נערך טקס העברת שליטה על תחנת החלל למשלחת מס' 4.
לאחר סיום המשימות והעברת ציודים ומסמכים בין מעבורת לבין תחנת החלל הצוותים החלו הכנות לחזרת המעבורת. מודול Raffaello הוחזר לתא המטען של המעבורת. הוא הועמס ב-4,011 ק"ג של ציוד ומסמכים שיש להעביר לכדור הארץ. ב-15 בדצמבר מעבורת התנתקה מתחנת החלל. לאחר הניתוק שוחרר למסלול לוויין STARSHINE 2 שנבנה על ידי סטודנטים במימון מעבדת המחקר של צי ארצות הברית. ב-17 בדצמבר המעבורת נחתה במסלול נחיתה מס' 15 במרכז החלל קנדי.
ראו גם

משימות מעבורות החלל
הערות שוליים

| משימות מעבורת החלל אנדוור |
| --- | --- | --- |
| משימות | STS-49 • STS-47 • STS-54 •STS-57 • STS-61 • STS-59 • STS-68 • STS-67 • STS-69 • STS-72 • STS-77  • STS-89 • STS-88 • STS-99 • STS-97 • STS-100 • STS-108 • STS-111 • STS-113 • STS-118 • STS-123 • STS-126 • STS-127 • STS-130 • STS-134 |  |
אגוסטינו קרולו

| --- | --- |

 לידה:  8 ביוני 1966 (בן 58) רוברטו, איטליה 
 מוקד פעילות:  איטליה 
 שפה מועדפת:  איטלקית 
 www.agocarollo.com
 פרופיל ב-IMDb
 
אגוסטינו קרולו (באיטלקית: Agostino Carollo; נולד ב-8 ביוני 1966) הוא זמר ומפיק מוזיקלי איטלקי. הוא מוציא יצירות תוך שימוש בשמות שונים - X-Treme, Ago, DJ B3LFAST, DJ Rikituki, Spankox, Eyes Cream e Tino Augusto DJ.
ביוגרפיה

אגוסטינו קרולו זכה להצלחה בשנת 1998 כאשר כתב את השיר "Love Song" שהגיע ל"תקליט הזהב" במספר מדינות אירופה. בשנת 2002 היצירה שלו "Put on Your Red Shoes" הייתה להיט מספר 1 במצעד הריקודים באיטליה והייתה ברשימת 20 הלהיטים במכירות בגרמניה וברשימת 10 הלהיטים לפי מכירות בסקנדינביה. באותה שנה הוא יצר "Open Up Your Mind" שהגיע לעשירייה הראשונה של בילבורד בארצות הברית.
בשנת 2004 הפרויקט שלו Jumpy היה להיט בצרפת ובבלגיה.
בשנים 2008–2009 אגוסטינו קרולו הוציא מספר רמיקסים של שירים של אלביס פרסלי. בשנת 2010 שירו "So True" זכה להצלחה בספרד והיה במשך שלושה חודשים ברשימת בילבורד בארצות הברית.
בשנת 2011 אגוסטינו קרולו כתב ביחד עם אדי וואטה את השיר החדש.
במהלך העשור השני של המאה ה-21 אגוסטינו קרולו ממשיך להוציא שירים חדשים ורמיקסים של שירים ידועים מהעבר. בנוסף לכך הוא פועל כמפיק מוזיקלי לאירועים מוזיקליים ופסטילבים.
VLC media player

| --- | --- |


צילום מסך של התוכנה בגרסה 3.0.8
 מפתח:  צוות VideoLAN
 מחזור חיים:  1 בפברואר 2001    גרסאות אחרונות: ווינדוס, macOS, לינוקס: גרסה 3.0.11 (מלפני 4  שנים, 3  חודשים ו־16  ימים)    אנדרואיד: גרסה 3.2.12 (מלפני 4  שנים, 5  חודשים ויומיים)   iOS, Apple TV: גרסה 3.2.11 (מלפני 4  שנים, 3  חודשים ו־23  ימים)   ווינדוס (UWP): גרסה 3.1.2 (מלפני 6  שנים, חודש ו־13  ימים)    Windows Phone: גרסה 3.1.2 (מלפני 6  שנים, חודש ו־13  ימים)    Chrome OS: גרסה 1.7.3 (מלפני 8  שנים, 9  חודשים ו־10  ימים)   – הווה (23 שנים)
 גרסה אחרונה:  3.5.4 (6 ביולי 2023) 
 מערכת הפעלה:  חוצה פלטפורמות
 נכתבה בשפות:  C, C++, Objective-C 
 סוג רישיון:  הרישיון הציבורי הכללי של גנו גרסה 2+ לתכנה, הרישיון הציבורי הכללי המוקטן של גנו 2.1+ לספריות
 קוד מקור:  https://code.videolan.org/videolan/vlc 
 קטגוריה:  נגן מדיה
 videolan.org
 
VLC media player היא תוכנת נגן מדיה חופשית פופולרית אשר מפותחת על ידי צוות VideoLAN.
VLC הוא נגן מולטימדיה נייד, מקודד אשר תומך בתבניות רבות מסוג אודיו ווידאו, פורמטי קבצים, כמו גם תקליטורי DVD ו־VCD. נגן זה יכול גם להזרים קול ותמונה מעל רשתות מגוונות ולהמיר פורמטים שונים. חידוש נוסף שיש בתוכנה הוא אי־תלות באזורים (zone) בדיסקים של DVD כמו בשאר הנגנים בשוק.
התוכנה זמינה במגוון פלטפורמות שונות כגון BeOS, Syllable, BSD, לינוקס, OS X, Microsoft Windows, MorphOS ו־Solaris, והיא נמצאת בשימוש נרחב עם למעלה מ־2 מיליארד הורדות, נכון לשנת 2018.
היסטוריה

פיתוח התוכנה החל בשנת 1999 על ידי צוות VideoLAN אשר הורכב מסטודנטים צרפתיים מבית הספר "École centrale Paris" בפריז. כיום צוות הפיתוח כולל מפתחים מלמעלה מ־20 מדינות, אשר כוללים בין השאר מפתחים מארצות הברית, הולנד, נורווגיה וגרמניה. החל מה־1 בפברואר 2001 התוכנה מופצת תחת הרישיון הציבורי הכללי של גנו.
גרסה 1.0.0 יצאה ב־7 ביולי 2009. החל מגרסה 2.0.0, שיצאה ב־18 בפברואר 2012, שונה הרישיון של הספריות הבסיסיות של התוכנה מ־GPL ל־LGPL.
לגרסאות יש שמות קוד שהם שמות של דמויות מספרי עולם הדיסק. לדוגמה, גרסה 2.2.1 נקראת Weatherwax.
במאי 2017 נחשפה פרצת אבטחה על ידי חברת צ'ק פוינט בתהליך הורדת הכתוביות של התוכנה. בעקבות הדיווח הפרצה נחסמה ופורסמה גרסה מעודכנת של VLC.
הערות שוליים

↑  VLC download statistics - סטטיסטיקה באתר התוכנה
↑  צ'ק פוינט: פרצת אבטחה בכתוביות סרטים ברשת, באתר ynet, 23 במאי 2017
| תוכנות נגני מדיה |
| --- | --- | --- |
| תוכנות חינמיות בולטות | iTunes • Adobe Flash Player • Kodi • VLC media player • Winamp • QuickTime • BS.Player • Songbird • MediaMonkey • Clementine • Rhythmbox • Banshee • Nightingale • foobar2000 • Media Player Classic • Amarok • Adobe Shockwave Player • MPlayer • RealPlayer |  |
| תוכנות מסחריות בולטות | Windows Media Player • Windows Media Center • PowerDVD • WinDVD • Front Row |  |
| טכנולוגיה | קודק • פודקאסט • שידורי טלוויזיה באינטרנט • שידורי רדיו באינטרנט • P2PTV |  |
STS-111

STS-111, היא משימה בתוכנית מעבורות החלל של נאס"א כדי לחדש אספקה לתחנת החלל הבינלאומית, להביא את הצוות החמישי שיחליף את הצוות הרביעי, ואת הצוות הרביעי להחזיר בשלום לפני כדור הארץ.
צוות

מפקד המשימה: ארצות הברית קנת קוקרל
טייס:ארצות הברית פול לוקהארט (Paul S. Lockhart)
מומחה למשימה:ארצות הברית פרנקלין צ'נג דיאז (Franklin R. Chang-Diaz)
מומחה למשימה:צרפת פיליפ פרין (Philippe Perrin)
צוות > ממריאים לתחנת החלל (משלחת מס' 5)

מפקד תחנת החלל: רוסיה ולרי קורזון
מהנדס טיסת תחנת החלל: רוסיה ארצות הברית פגי ויטסון
מהנדס טיסה: סרגיי טרשצ'וב
צוות > חוזרים מתחנת החלל (משלחת מס' 4)

מפקד תחנת החלל: רוסיה יורי אונופריינקו
מהנדס טיסת תחנת החלל: ארצות הברית קרל ולז (Carl E. Walz)
מהנדס טיסה: ארצות הברית דניאל בורש (Daniel W. Bursch)
צוות > צוות גיבוי

רוסיה אלכסנדר קאלרי
ארצות הברית סקוט קלי
רוסיה דמיטרי קונדרטייב
המשימה

הטיסה הייתה מתוכננת ל-30 במאי 2002 אך נדחתה בגלל מזג אוויר. ב-31 במאי היא נדחתה עקב בעיה טכנית. ב-5 ביוני השיגור בוצע בהצלחה. ב-7 ביוני המעבורת התחברה למודול "דסטיני" של תחנת החלל הבין-לאומית בה שהה צוות משלחת מס' 4 לתחנת החלל הבין-לאומית.
כאמור, מטרתה העיקרית של משימת STS-111 הייתה לחדש את אספקת תחנת החלל ולהחליף את הצוות הרביעי (שני רוסים ואמריקאי) עם הצוות החמישי (שני אמריקאים ורוסי). ביחד עם המעבורת הגיע יחידה לוגיסטית Leonardo. היחידה הוצאה מתא המטען של המעבורת והוצמדה למודול "יוניטי". בהמשך הוצאו ממנו מצרכים שונים בהיקף 6,701 ק"ג ובמקומם הועבר חומר בהישף של 5,058 ק"ג שניתן להחזיר לכדור הארץ.
במשימה זו הותקן חלק נוסף לזרוע הרובוטי של תחנת החלל הבינלאומית קנדארם2 שהותקן במשימת STS-110.
במהלך המשימה צ'אנג-דיאז ופרין ביצעו 3 פעילויות חוץ רכביות באורך כולל של 19.5 שעות. בפעילויות אלו הותקנו חלקים נוספים של זרוע רובוטי קנדארם2 להחרבת תחום פעילותה.
ב-15 ביוני מעבורת עזבה את תחנת החלל הבין לאומית ועל סיפונה צוות קבוע מס' 4. היא נחתה במסלול נחיתה מס' 22 בבסיס חיל האוויר אדוארדס.
צוות משלחת מס' 5 שהגיע עם המעבורת לתחנת החלל החל בעבודה סדירה.
ראו גם

משימות מעבורות החלל
מעבורת החלל אנדוור במשימת STS-111
אגוסטין רוסי

אגוסטין דניאל רוסי (בספרדית: Agustín Daniel Rossi; נולד ב-21 באוגוסט 1995 בבואנוס איירס שבארגנטינה) הוא כדורגלן ארגנטינאי המשחק בעמדת השוער בקבוצת פלמנגו מליגת העל הברזילאית.
קריירת מועדונים

רוסי משחק בבוקה ג'וניורס מליגת העל הארגנטינאית, לאחר ששיחק בקבוצות צ'קריטה ג'וניורס, אסטודיאנטס לה פלאטה, דפנסה וחוסטיסיה, דפורטס אנטופגסטה ולנוס.
תארים

אליפות ארגנטינה (3): 2016/2017, 2017/2018, 2022
הגביע הארגנטינאי (1): 2019/2020
VIX

.
מדד VIX מ-2004 עד 2020
VIX (קיצור באנגלית של Volatility Index, מדד התנודתיות; מכונה גם מדד הפחד) הוא מדד האומד את התנודתיות הצפויה במדד המניות S&P 500. המדד, בשמו המלא Chicago Board Options Exchange Volatility Index (מדד התנודתיות של בורסת האופציות של שיקגו), נקבע על ידי חישוב התנודתיות הגלומה בשעריהן של אופציות הנסחרות על מדד S&P 500.
מדד VIX מחושב בזמן אמת על ידי בורסת האופציות של שיקגו (CBOE). המדד משקלל את סטיית התקן הגלומה במחיריהן של האופציות מסוג CALL ו-PUT הפוקעות בתקופה של כחודשיים מיום חישובו. סטיות התקן הגלומות במחיריהן של אופציות נוטות לעלות ככל ששוק מניות נעשה תנודתי יותר, בשל העובדה שמשקיעים נוטים לחשוש מכתיבת אופציות, ואילו קוני האופציות מוכנים לשלם יותר, כדי להגן על עצמם מפני תנודתיות. לכן הן מהוות מדד טוב לרמת התנודתיות. מדד VIX מכונה "מדד הפחד", שכן הוא מבטא את חששות המשקיעים בתקופות שבהן שוקי המניות נוטים לרדת בחדות. למרות זאת, המדד אינו מבטא פחד מנפילות בלבד, אלא כל חשש משוק תנודתי.
הרעיון של מדד לתנודתיות נהגה לראשונה ופותח על ידי פרופסור דן גלאי ופרופסור מנחם ברנר בשנת 1987. עם זאת, הנוסחה שהם הציעו לחישוב מדד זה הייתה שונה מזו שאומצה. הנוסחה הקיימת לחישוב מדד VIX נהגתה על ידי פרופסור רוברט א. ויילי שנשכר לצורך זאת על ידי ה-CBOE.
התנהגות המדד לאורך זמן

המדד במתכונתו הנוכחית פותח בתחילת שנות התשעים על ידי רוברט ויילי מאוניברסיטת דיוק. ערכו הנמוך ביותר - 9.48 נרשם בדצמבר 1993. ערכו הממוצע של המדד מ-1990 ל-2008 היה סביב 19 נקודות. בשנים הראשונות של המאה העשרים ואחת, בתקופת משבר בועת ההיי-טק, הגיע המדד לרמות של מעל 40 נקודות (בשנת 2002), אך לאחר שוך המשבר נע בדרך כלל בערכים שבין 10 ל-20 נקודות.
עם פרוץ משבר הסאב-פריים, בסוף יולי 2007, פרץ המדד באופן מובהק את רמת 20 הנקודות, אך רק עם החרפת משבר האשראי בספטמבר 2008, שבר המדד שיאים גבוהים יותר, והגיע ב-24 באוקטובר 2008 ל-89.53 נקודות - שיא של כל הזמנים. לאחר ההתייצבות היחסית בשוקי ההון העולמיים בשנת 2009, ירד המדד במרץ לרמות של כ-40 נקודות, וביולי אותה שנה התבסס ברמות של פחות מ-30 נקודות. בתחילת 2010 ירד המדד אל מתחת ל-20 נקודות.
במאי 2010, במהלך המשבר בגוש האירו, קפץ המדד בשבוע אחד ביותר מ-80% וחזר לרמות של יותר מ-40 נקודות.
את שיאו בשנת 2011 קבע ב-8 באוגוסט עת נקבע ברמה של 48 נק' וזאת לאחר שזינק ב-173% במשך 13 ימי המסחר שקדמו לו.
במהלך מגפת הקורונה, הגיע המדד ל-85.47 נקודות, בתאריך 18 במרץ 2020.
על מדד VIX עצמו נסחרות אופציות מסוג CALL ו-PUT, חוזים עתידיים וכן מספר תעודת סל כשהפופולרית שבהן היא ה-VXX שמנהלת נכון לתחילת ספטמבר 2011 כ-1.4 מיליארד דולר ושמחזור המסחר שלה עולה על 30 מיליון תעודות ביום.
VIXTA - מדד הפחד הישראלי

בישראל פיתחו הכלכלנים שמואל האוזר מהקריה האקדמית אונו ורפי אלדור מהמרכז הבינתחומי בשיתוף עם יואב ליבל מדד פחד ישראלי, אותו הם מכנים VIXTA ‏ (Tel Aviv VIX), המחושב על בסיס נתוני האופציות על מדד תל אביב 35. מפתחי מדד זה הגדירו רמות לתיאור רמת הפחד, כך שרמה שבין 5 ל-18 נקודות הוגדרה כרמת פחד נמוכה, רמה שבין 18 ל-30 כבינונית, רמה של בין 30 ל-40 נקודות כגבוהה, ורמה של מעבר ל-40 כפאניקה. רמת מדד הפחד הישראלי הגיעה בתקופת המשבר של 2008 אל מעל ל-65 נקודות (אוקטובר 2008).
הערות שוליים

↑  תנודתיות גלומה (Implied volatility) באופציה היא התנודתיות הנגזרת באופן חישובי ממחיר האופציה, להבדיל מהתנודתיות ההיסטורית של השוק, שהיא ערך סטטיסטי מדיד
↑  ראו למשל מודל בלק ושולס
↑  CBOE Volatility Index - VIX
↑  Robert E. Whaley, Derivatives on market volatility: Hedging tools long overdue, Journal of Derivatives 1, 1993, עמ' 71-84
↑  רפי אלדור, שמואל האוזר ויואב ליבל, מדד הפחד בישראל, נובמבר 2008
↑  עומרי כהן, חדש ב"כלכליסט": מדד הפחד של ת"א 25, באתר כלכליסט, 17 בדצמבר 2008